Twee skuldig bevind op PTA-Oos-moord | Maroela Media
Schutte is in Februarie 2011 tydens 'n rooftog voor sy vriendin by sy huis in die Leopard Rock-sekuriteitskompleks in Equestria, doodgeskiet. Mfundiso Jerome Mfazwe (30) en John Nape Makobe (38) is ook skuldig bevind dat hulle Schutte, sy dogter Melissa Schutte en sy vriendin, Louise van der Walt, van vier selfone, twee skootrekenaars, 'n iPod, 'n beursie en 'n handsak beroof het.
Schutte en die twee vroue was reeds in die bed toe die beskuldigdes ingebreek en Schutte koelbloedig doodgeskiet het.
'n Deskundige het getuig dat Schutte geskiet is toe hy gelê en regop gesit het. Hy het op die toneel aan verskeie skietwonde aan sy bors en gesig beswyk.
Van der Walt het getuig dat sy wakker geword het en begin skree het toe sy twee mans in hul slaapkamer gesien het. Sy het gesien hoe hulle Schutte skiet, maar was so getraumatiseer dat sy die aanvallers nie kon beskryf nie.
Schutte se dogter, Melissa, het Mfazwe as een van die mans in haar slaapkamer uitgeken.
Beide mans het prontuit ontken dat hulle enigiets met die moord te doen gehad het en het getuig dat die polisie hulle aangerand het. Mfazwe se palmafdruk is in die kombuis opgespoor.